Átadták a 86-os főút Körmend-Egyházasrádóc közötti szakaszát
2013. november 26. 17:00:00
Felújították a 86-os főút Körmend és Egyházasrádóc közötti 4,4 kilométeres útszakaszát. A közel 1,6 milliárd forint értékű, uniós támogatással elkészült beruházásnak köszönhetően a szakemberek 4,4 kilométer 11,5 tonna tengelyterhelésnek megfelelő burkolat-megerősítést végeztek, 3 kilométer hosszúságban melléépítéssel négysávúra szélesítették az utat, vadvédő kerítés is épült az útszakaszon. Az utat Hende Csaba honvédelmi miniszter avatta fel, majd V. Németh Zsolt vidékfejlesztésért felelős államtitkár, a térség országgyűlési képviselője mondott köszöntőt.
Hende Csaba szavai szerint a felújított útszakasz és a 86-os főút fejlesztésének egésze is csak egy darabja egy nagy mozaiknak, amely ha elkészül, élhetőbb, munkahelyeket és megélhetést biztosító térséggé teszi az egész régiót. A következő tíz évben a kormány által kiemelt gazdasági és fejlesztési centrummá nyilvánított Nyugat-Pannon Járműipari és Mechatronikai Központ keretei között további 250 milliárd forintnyi tőkeberuházás és ennek köszönhetően 25 ezer új munkahely jön létre a térségben, ezért a célért történik most minden fejlesztés, ezért zajlanak az útfejlesztések és a vasútfejlesztés is - mondta.
Hozzáfűzte: ezért indítják meg a gépészmérnök képzést is Szombathelyen, ezért fejlesztik hatalmas erőkkel a szakképzést, összefüggő és egymással szorosan összetartozó elképzelésük van arról, hogy hogyan kell kinéznie a jövőben a régió gazdaságának, amely az itt élők jövőjének alapja és biztosítéka.
V. Németh Zsolt köszöntőjében azt hangsúlyozta: a 86-os főút az ország egyik legforgalmasabb, nehézgépjárművek által leginkább terhelt útjává vált, ezért az út fejlesztése vidékfejlesztési szempontból sem közömbös. Minden egyes kilométernyi út amelyet felújítanak, az a helyiek számára élhetőbb vidéket eredményez, hiszen az úton által a legkisebb falvak számára is elérhetővé válnak a munkahelyeket jelentő ipari centrumok, a városok - tette hozzá.
Loppert Dániel, a Nemzeti Infrastruktúra Fejlesztő (NIF) Zrt. kommunikációs vezetője elmondta: a 86-os főút Egyházasrádóc és Szombathely közötti, mintegy 20 kilométeres szakaszát egy szintén 11,5 tonnás burkolat megerősítéssel, kétszer két sávos szélesítéssel szeretnék folytatni 2016-2020 között.
Szavai szerint a Győr felé épülő M86-os minden új szakaszán zajlik a kivitelezés, a több mint 90 kilométer hosszú M85-M86-os Győr-Csorna-Szombathely gyorsforgalmi út 2016 nyarára készül el.